recursal/SuperWikiNEXT-32B huggingface dataset:
**דייגו ג'ק ולאסקס** (באנגלית: **Diego Jack Velazquez**; נולד ב-5 בדצמבר 2001 בסן סלוודור) הוא שחקן טלוויזיה וקולנוע סלוודורי-אמריקאי. ידוע בעיקר בזכות תפקידו בסדרה "משפחת רעם".

ביוגרפיה
--------

דייגו נולד באל סלוודור להורים סלוודוריים-מקסיקניים, ועבר לפורטלנד, אורגון בגיל 8. לאביו קוראים ג'וני. הוא דובר אנגלית וספרדית.

בילדותו גילה עניין רב באיפור ותחפושות, ורצה להפוך למאפר אפקטים מיוחדים. בגיל שש בערך, כשהתלווה לאימו לעבודתה כסטייליסטית פרסומות, הוא ראה מה השחקנים עושים והוקסם מכך, והחליט שירצה לעסוק במשחק בחייו.

קריירה
------

הוא הופיע לראשונה על המסך בשנת 2009, בתפקיד מינורי, בסרט "The City of Your Final Destination", ומאז השתתף במספר רב של סרטים וסדרות, בהם גילם בעיקר דמויות של ילדים, בחלקם כניצב. בשנה שלאחר מכן גילם את פטריק קרולי בסרט "Extraordinary Measures". מאוחר יותר באותה שנה הופיע בשני פרקים של סדרת הטלוויזיה "העוקץ". הוא הופיע גם במספר פרסומות וסרטוני תדמית.

בשנת 2013 הוא החל להשתתף בקומדיית המצבים "משפחת רעם" המשודרת בערוץ ניקלודיאון, בתפקיד בילי תנדרמן. בשנת 2014 הוציאו ניקלודיאון דיסק שכותרתו "The Fakest Song Ever" עם ולאסקס, ג'ק גריפו, קמרון אוקסיו, קרטיס האריס ובנג'מין פלורס ג'וניור.

פילמוגרפיה
----------

| שנה | סדרה/סרט | דמות | הערות |
| --- | --- | --- | --- |
| 2009 | The City of Your Final Destination (אנ') | ילד | תפקיד אורח |
| 2010 | Extraordinary Measures (אנ') | פטריק קרולי |  |
| Blackstar Warrior | ג'אווה |  |
| העוקץ | ניית'ן פורד הצעיר | 2 פרקים (עונה 2 פרק 11 ועונה 3 פרק 9) |
| 2011 | The Company of Thieves | ילד |  |
|  | גרים | בן | פרק אחד (עונה 1 פרק 9) |
| 2013 | More Porkchop | מולי | סרט קצר |
| 2013–2018 | משפחת רעם | בילי תנדרמן |  |
| 2014 | משפחה נרדפת | בילי תנדרמן | פרק אחד (עונה 2 פרק 10) |
| 2015 | Supervised Visit | ויליאם |  |
| ספיישל הו הו הולידיי של ניקלודיאון | עצמו |  |
| 2016–2017 | Paradise Run (אנ') | תוכנית מציאות בה התמודד ב-4 פרקים |
| 2017 | I Hope You're Here Forever | ניי | סרט קצר |
| 2019 | Zoe Valentine (אנ') | ברודי קלמנס |  |
| Boy Genius | בילי |  |

פרסים ומועמדויות
----------------

| שנה | פרס | קטגוריה | עבודה | תוצאה |
| --- | --- | --- | --- | --- |
| 2015 | פרס השחקן/ית הצעיר/ה הטוב/ה ביותר | סדרת טלוויזיה | משפחת רעם | מועמדות |

קישורים חיצוניים
----------------

* דייגו ולאסקס, ברשת החברתית אקס (טוויטר)
* דייגו ולאסקס, ברשת החברתית אינסטגרם
* דייגו ולאסקס, במסד הנתונים הקולנועיים IMDb (באנגלית)
* דייגו ולאסקס, במסד הנתונים הקולנועיים KinoPoisk (ברוסית)

הערות שוליים
------------

1. ↑  Learn about Diego Velazquez (TV Actor), Famous Birthdays (באנגלית)
2. 1 2  Who is Diego Velazquez (TV Actor)? Everything You Need to Know, www.thefamouspeople.com (באנגלית)
3. ↑  Diego Velazquez (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דייגו ולאסקס (שחקן)"**.
רגל הפיל, צילום של ארתור קורנייב, 1996
**רגל הפיל** הוא הכינוי שניתן לגוש מסה של קוריום (Corium), תערובת חומרים שנוצרה בהתכת ליבת הכור במהלך אסון צ'רנוביל באפריל 1986. גוש המסה נמצא כיום במסדרון אשר שימש להעברת קיטור, מתחת לשרידי הכור. הוא התגלה בדצמבר 1986, ובעת גילויו הוא נחשב לאובייקט רדיואקטיבי קטלני ביותר; עם זאת, מידת הסכנה ממנו ירדה עם הזמן, עקב דעיכה של החומרים הרדיואקטיביים שבו.

מקור
----

"רגל הפיל" הוא גוש שחור גדול של קוריום (אין קשר ליסוד קוריום Curium) המכיל הרבה שכבות, הדומות לקליפת עץ וזכוכית. הוא נוצר במהלך אסון צ'רנוביל באפריל 1986 כשהתערובת המותכת יצאה מהכור ונשפכה דרך הצינורות למסדרון, והתגלה בדצמבר 1986. הגוש נקרא כך מפני שמראהו דומה לרגליו של פיל. הוא נמצא מתחת לכור מספר 4 בתחנת הכוח הגרעינית צ'רנוביל, מתחת לחדר 217.

הרכב
----

"רגל הפיל" מורכב בעיקר מתערובת של צורן דו-חמצני, עם עקבות של אורניום. המסה היא אחידה במידה רבה, אם כי היא מכילה גרגרי קריסטל מזירקון. הרדיואקטיביות של המסה מחולקת באופן שווה. המסה צפופה למדי ולא ניתנת לקדיחה. ביוני 1998 החלו השכבות החיצוניות להפוך לאבק והמסה החלה להיסדק.

קטלניות
-------

בעת הגילוי, כ-8 חודשים לאחר היווצרותה, הקרינה הרדיואקטיביות ליד "רגל הפיל" הייתה כ-10,000 רנטגן, או 100 גריי לשעה. חשיפה לעוצמת קרינה כזאת למשך 300 שניות (5 דק׳) היא קטלנית לאדם.

מאז, עוצמת הקרינה ירדה במידה רבה. ב-1996 ביקר במקום ארתור קורנייב, שצילם תמונות באמצעות מצלמה אוטומטית ופנס כדי להאיר את החדר החשוך. בניגוד למיתוס נפוץ, שבו נטען כי קורנייב נפטר ישירות מהקרינה בעת צילום התמונה, נכון ל-2023 קורנייב עדיין בחיים.

"רגל הפיל" חדר דרך לפחות 2 מטרים של בטון עד למיקומו הנוכחי, היו חששות כי הוא עלול להמשיך לחדור עמוק יותר לתוך האדמה ולבוא במגע עם מי תהום, לזהם את מי השתייה של האזור ולהוביל למוות ומחלות. עם זאת, נכון ל-2016, המסה לא זזה מאז גילויה ב-1986, והטמפרטורה שלה היא כטמפרטורת החדר.

קישורים חיצוניים
----------------

* Elephant's foot - Chernobyl, סרטון באתר יוטיוב (אורך: 2:23)
* Hot Mess, "the Elephant’s Foot," Is Still Lethal
* אסור לפספס‏, 33 שנים אחרי האסון: רגל הפיל הרדיואקטיבית עדיין מאיימת על צ'רנוביל, באתר וואלה!‏, 16 ביוני 2019
* ראיון עם ארתור קורנייב בשנת 2014, לפני פרישתו, NYC.

הערות שוליים
------------

1. 1 2  The Elephants Foot of Chernobyl, large.stanford.edu
**דניאל ויויאן מורנו** (בספרדית: **Daniel Vivian Moreno**; נולד ב-5 ביולי 1999 בוויטוריה שבספרד) הוא כדורגלן ספרדי המשחק בעמדת הבלם בקבוצת אתלטיק בילבאו מלה ליגה ובנבחרת ספרד.

קריירת מועדונים
---------------

ויויאן גדל במחלקות הנוער של סן ויאטור, דפורטיבו אלאבס, לקואה, אריסנבארה וסנטוצ'ו. בחודש יוני 2016 חתם באתלטיק בילבאו, והחל לשחק בקבוצות המילואים של המועדון. ב-11 באוגוסט 2020 חידש את חוזהו במועדון עד לשנת 2023, וקודם לקבוצה הראשונה של המועדון בלה ליגה. יום לאחר מכן הושאל למירנדס מהליגה הספרדית השנייה למשך עונת 2020/2021. ב-13 בספטמבר ערך את הופעת הבכורה שלו במועדון, בתיקו 0-0 נגד אלקורקון במסגרת המחזור הראשון בליגה. ב-13 בפברואר 2021 הבקיע את שער הבכורה שלו במועדון, בתיקו 3-3 נגד ז'ירונה במסגרת המחזור ה-25 בליגה. הוא ערך 32 הופעות ליגה במהלך תקופת ההשאלה, בהן הבקיע שני שערים.

לקראת עונת 2021/2022 חזר ויויאן לאתלטיק בילבאו. ב-16 באוגוסט 2021 ערך את הופעת הבכורה שלו בקבוצה, בתיקו 0-0 נגד אלצ'ה במסגרת המחזור הראשון בלה ליגה. ב-11 בספטמבר הבקיע את שער הבכורה שלו בליגה, בניצחון 2-0 על מיורקה במסגרת המחזור הרביעי בליגה.

קריירה בינלאומית
----------------

ב-22 במרץ 2024 ערך ויויאן את הופעת הבכורה שלו בנבחרת ספרד, בהפסד 1-0 לנבחרת קולומביה במשחק ידידות.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  El Athletic ficha a los juveniles Aritz Pascual y Dani Vivian באתר La Cantera de Lezama, ‏ 15 ביוני 2016 (בספרדית)
2. ↑  Daniel Vivian signs with the first team until 2023 באתר הרשמי של אתלטיק בילבאו, 11 באוגוסט 2020 (באנגלית)
3. ↑  Vivian loaned to CD Mirandés באתר הרשמי של אתלטיק בילבאו, 12 באוגוסט 2020 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דניאל ויויאן"**.
**שיקום הידרותרפי** הוא שיקום פיזיולוגי המשתמש בטכניקות מים לא פולשניות על מנת לשקם פגיעות גוף או לסירוגין לעזור להתמודד עם מומים מולדים או פציעות כרוניות.

יישומים
-------

מגוון האפשרויות השונות לטיפול הידרותרפי מקנות ספקטרום רחב של תוכניות טיפול למגוון רחב של אוכלוסיות.

שחייה טיפולית - מותאמת בדרך כלל מגיל שש ומעלה ומתמקדת בעיקר בטיפול לאנשים עם פתולוגיות נוירולוגיות ואורתופדיות. למים יש שש תכונות עיקריות שעוזרות לטיפול: משקל סגולי, ציפה, צמיגות, לחץ הידרוסטטי, טמפרטורה והתנגדות. המטפל במים בשחיה שיקומית ישתמש בתכונות האלה לפי מצב המטופל ויבחר את סוג הטיפול, מים עמוקים או רדודים, הרפיה או מתיחה. בריכה טיפולית שבה יש מים חמים או בריכה בטמפרטורה רגילה. וישלב במהלך הטיפול לפי צרכיו של המטופל שיטות שונות כגון: שחיה שיקומית, תרגולים במים, וואטסו, הליוויק, באד ראזאז, ג'הארה, שיאצו, ווטר דאנס (ריקוד במים) ועוד
בעיקר לילדים בעלי צרכים מיוחדים עוזרת הן לגוף והן לנפש.

* יתרונות גופניים: חיזוק והגמשת שרירים, שיפור ושימור טווחי תנועה, שיפור קואורדינציה, יציבות וגמישות, שיפור הנשימה, פיתוח סיבולת לב-ריאה וסיבולת שרירית.
* יתרונות נפשיים: חיזוק הביטחון והדימוי העצמי, עזרה בהתמודדות עם חרדות ומצבי מתח ולחץ, הרפיה נפשית וגופנית.

שיקום הידרותרפי הוא כלי יעיל כפיזיותרפיה לספורטאים, אתלטים בעיקר, להחלמה מנזקי הספורט באשר הוא.

השיקום אינו רק פיזי, אלא אמור לסייע לאדם להתמודד טוב יותר עם תנועתו ומכאוביו גם מחוץ לבריכה הטיפולית ולפתח חוסן נפשי לבעיות המנטליות שנוצרות עקב מוגבלות פיזית. 

נפגעי תאונות אשר סובלים מ CRPS (תסמונת כאב כרוני) מוצאים נחמה בטיפול הידרותרפי, מאחר שהמים מקלים על ההתנגדות ומבטלים משקל הם חווים פחות כאב מהטיפול, דבר המאפשר משך טיפול ארוך יותר ויעיל.

כמו כן ניתן ליישם טיפול הידרותרפי למגוון פגיעות ומחלות נוספות כגון החלפות מפרקים, אירוע מוחי (CVA), טרשת נפוצה, נפגעי עמוד שדרה (SCI), דלקות מפרקים, פרקינסון, פוליו, מחלות שרירים, לקויות התפתחותיות, פגיעות ראש וכן שיקום מניתוחים בגב, בכתף, בברכיים ועוד .

סוגי טיפול
----------

סוגי טיפול נפוצים ומטרתם:

* **הליוויק** - שיטת טיפול הידרותרפי המעודדת את עצמאות המטופל, שיטה זו מטיבה במיוחד עם מטופלים הזקוקים לתחושת ביטחון ושליטה על חייהם, ניתן לומר שזו השיטה הנפוצה ביותר לטיפול הידרותרפי ובין השיטות הוותיקות בתחום.[דרוש מקור]
* **באד רגץ** - (טכניקת הטבעות) זוהי שיטת טיפול הכרוכה בהצפה של המטופל על גבי מצופים ייעודיים חלקיים, התומכים בגוף. במהלך הטיפול מבצע המטפל מניפולציות שונות בגוף המטופל. שיטה זו מתאימה במיוחד לשחרור שרירים ומיועדת לאנשים הסובלים מטונוס שרירים גבוה, כגון חולי שיתוק מוחין (cp). מטרתו המקורית של הטיפול הייתה לחזק את שרירי פלג הגוף העליון ולהאריך את טווחי התנועה. ברבות השנים השתכללה השיטה וכיום היא מופעלת במישור האופקי והאנכי ונעזרת בתרגילי התנגדות ויציבה.
* **וואטסו** - זוהי שיטת טיפול שהתפתחה במקור מטיפולי השיאצו ולמעשה מדובר במעין טיפול שיאצו במים חמימים. השיטה מעולה לשחרור מתחים והרפיה, אידיאלי לסובלים מבעיות טונוס שרירים וילדים בעלי שיתוק מוחין.

לקריאה נוספת
------------

* Bruce E. Becker, MD, MS, Aquatic Therapy: Scientific Foundations and Clinical Rehabilitation Applications,January 19, 2009; accepted May 28

קישורים חיצוניים
----------------

* 
*
**חיי שרה** (גם: **שבויים**, **קיפודון**, **אגוזים פגוזים**, **אגוזי**, **מלך השבויים**, **הורדות שבויים**, **כיפדור**, **חממות**, **פצצות**, **כלואים, פסילות** או **כסאח**, בהתאם לסלנג המקומי) הוא משחק ילדים נפוץ בישראל. חיי שרה הוא משחק כדור המזכיר באופיו את משחק המחניים, אף על פי שיש לו חוקים וכללים שונים; למשל, המטרה בחיי שרה היא לפסול את כל הסובבים, בשונה ממשחק המחניים, שבו המטרה היא לפסול את חברי הקבוצה הנגדית אים מישהוא אתוס את הכדור ואומר חיוב הוא צריך ליבחור מי הזרוק אל מי שפסל אותו.

המשחק
-----

אף שחלק מפרטי המשחק נוטים להשתנות מאזור לאזור, הכללים של המשחק זהים בעיקרם.

המשחק מתחיל בהטלת כדור משחק כלפי מעלה. נהוג כי בזמן ההטלה יצעק משפט כלשהו הנפוץ באזור, כמו "חיי שרה", "הרמת שבויים", או "חממות". לאחר שהכדור נגע ברצפה שלוש פעמים, השחקנים רשאים לשחק.

על השחקנים לנסות לתפוס את הכדור ולזרוק אותו על שחקנים אחרים. אם שחקן אוחז בכדור, אסור לו לזוז ממקומו עד שיזרוק את הכדור. אם שחרר את הכדור, אסור לו לאחוז בו שנית בטרם יאחוז בו שחקן אחר.

כאשר שחקן זורק את הכדור לעברו של אחר ופוגע בו, מבלי שתפס את הכדור, הנפגע הופך "שבוי" שלו. לעומת זאת, אם השחקן השני תופס את הכדור, הזורק הוא ה"שבוי" של התופס. בנוסף, אם הכדור הנזרק פוגע באדמה לפני שנתפס או שפגע בשחקן אחר ("ארץ"), אף שחקן לא נשבה.

שחקן "שבוי" יוצא זמנית מהמשחק, עד שהשובה שלו נפסל או נשבה בעצמו. המשחק מסתיים כשנשאר רק שחקן אחד, וכל השאר נפסלו, או נשבו על ידו.

שחקן נפסל אם הוא זז מהמקום כשהכדור בידו; נגע בכדור פעמיים ברצף; או תפס את הכדור בתחילת המשחק, לפני שנגע ברצפה שלוש פעמים. שחקן פסול (קרוי גם: "שבוי טכני") לא חוזר למשחק, עד שמתחיל משחק חדש.

### גרסאות נוספות

* "בריתות" הן הסכמים בין שחקנים המשתפים פעולה כדי לפסול את שאר השחקנים, ובין החברים בכזו בטל הכלל הקובע כי תפיסת כדור "מהאוויר" משמע פסילת הזורק. בהתאם לגרסה, ניתן לחייב הקמת בריתות על כלל השחקנים.

* פגיעה מתחת לגובה הברכיים נחשבת "ארץ", כלומר השחקן לא נפסל. לצד זאת, אסור לו לגעת בכדור שמא יפסל מנגיעה שניה.
* השבויים רשאים לסייע לשובה שלהם לפגוע בשחקנים האחרים. כלל זה לרוב שנוי במחלוקת.
* מותר למחזיק הכדור לצעוד מספר צעדים לפני שיזרוק. המספר משתנה מאזור לאזור, והכמות הנפוצה ביותר היא שלושה צעדים רציפים, ללא קפיצות.
* אם משחקים מספר משחקים ברצף, השחקן שניצח במשחק האחרון רשאי לבטל פעם אחת את כניסתו לשבי.

ראו גם
------

* עמודו
* מחניים (משחק ילדים)
* משחקי פגיעה בכדור

קישורים חיצוניים
----------------

* שפה עברית משחקי ילדים בירושלים
**ענת שוורץ** (נולדה ב-21 ביולי 1978) היא במאית קולנוע וכתבת.

ביוגרפיה
--------

שוורץ נולדה בחיפה וגדלה ברמת אפעל. היא בוגרת בית הספר התיכון לאמנויות ע"ש תלמה ילין במגמת תיאטרון ושירתה בצה"ל במודיעין חיל האוויר.

בעלת תואר ראשון בהצטיינות בחוג לתורת הספרות הכללית ופילוסופיה באוניברסיטת תל אביב, בוגרת בהצטיינות לימודי קולנוע בית הספר לקולנוע וטלוויזיה ע"ש סם שפיגל, ירושלים, וזכתה במלגות רבות, בהן: פרס NDF לתלמיד מצטיין, מלגת השתלמות בפסטיבל הקולנוע התיעודי IDFA, מלגת קרן מיכאלה. ענת היא בוגרת התוכנית הבינלאומית לבמאים בבית הספר הגבוה לקולנוע La Femis (אנ') בפאריז. ענת לומדת לתואר MFA בביה״ס לקולנוע ע״ש טיש, באוני׳ תל אביב.

בשנת 2005 הפיקה את סרטו של הבמאי נדב לפיד "החברה של אמיל" שהשתתף בפסטיבל קאן בתחרות הרשמית ונמכר להפצה בצרפת.

בשנת 2008 שימשה עוזרת במאי של ארי פולמן בסרט "ואלס עם באשיר", הסרט הוקרן בתחרות הרשמית בפסטיבל קאן, זכה בפרס גלובוס הזהב ובפרס הסזאר.

הסדרה התיעודית "לה פרומיז", אותה ביימה וצילמה שוורץ (בהפקה משותפת עם רונן בן טל) הוקרנה ב-2017 בערוץ יס דוקו וזכתה לשבחי הביקורת. הסרט התיעודי "לה פרומיז" (84 דק'), המבוסס על הסדרה, הוקרן בפסטיבל דוקאביב 2017 בתחרות הרשמית והוקרן בסינמטקים ברחבי הארץ.

בשנת 2020 ביימה וכתבה את סרט הקצר "39", שהשתתף בתחרות הרשמית בפסטיבל הקולנוע בטורינו, איטליה.

בשנת 2022 ביימה, כתבה והפיקה את הסרט "חיים סובייטים" על הציירת זויה צ'רקסקי, ששודר בכאן 11. הסרט זכה בין היתר בפרס הפורום הדוקומנטרי בישראל, בפרס הסרט הקצר בפסטיבל סרטי האמנות Master of Art והוקרן בפסטיבלי סרטים ברחבי העולם.

משנת 2023 שוורץ כותבת עבור ה"ניו יורק טיימס". בדצמבר 2023 היא לקחה חלק בתחקיר של הניו יורק טיימס על אלימות מינית במתקפת הפתע על ישראל.

קישורים חיצוניים
----------------

ויקישיתוף מדיה וקבצים בנושא **ענת שוורץ** בוויקישיתוף
* ענת שוורץ, ברשת החברתית פייסבוק
* ענת שוורץ, ברשת החברתית אינסטגרם
* ענת שוורץ, במסד הנתונים הקולנועיים IMDb (באנגלית)
* ענת שוורץ על "לה פרומיז" בתוכנית לונדון וקירשנבאום, ראיון באתר יוטיוב
* ענת שוורץ על "לה פרומיז" בתוכנית עושים סדר חדש, ראיון באתר יוטיוב
* גילי איזיקוביץ, מה עומד מאחורי גל העלייה מצרפת?, באתר הארץ, 1 ביוני 2012
* גואל פינטו, המוזות של זויה צ׳רקסקי, כאן תרבות על "חיים סובייטים"
* אתר למנויים בלבד שני ליטמן, "באים, נשברים ועדיין מתגעגעים", באתר הארץ, 9 ביולי 2017 - ראיון עם ענת שוורץ על "לה פרומיז"
* גלריית הבוגרים של סם שפיגל
* ענת שוורץ, באתר הסוכנת לבנה חכים
* כתבות ופרסומיה של ענת שוורץ בניו יורק טיימס
* התקיפות המיניות בשבעה באוקטובר - פודקסט

הערות שוליים
------------

1. ↑  אתר למנויים בלבד עינב שיף, "לה פרומיז", yes דוקו, 20:15, באתר "ידיעות אחרונות", 14 ביולי 2017
2. ↑  אבנר שביט‏, חירות, שיוויון, אחווה: "לה פרומיז" היא תגובת נגד חזקה וחשובה לגזענות המקומית נגד יהדות צרפת, באתר וואלה!‏, 25 ביולי 2017
3. ↑  אתר למנויים בלבד שני ליטמן, "לה פרומיז": הבטחה שממתינה למימוש, באתר הארץ, 14 במאי 2017
4. ↑  אוהד לנדסמן, "לשבור את הקיר: סיכום ביקורתי של התחרות הישראלית בפסטיבל דוקאביב". *doctalk*. ‏29 במאי 2017
5. ↑  Jeffrey Gettleman, Anat Schwartz and Adam Sella, ‘Screams Without Words’: How Hamas Weaponized Sexual Violence on Oct. 7, *The New York Times*, December 28,2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011548969305171
* VIAF: 2166475470907401090
* WorldCat (עם VIAF): 2166475470907401090

 |
שלושתנו, 2015
**שלושתנו** הוא הרכב מוזיקלי ישראלי, המופיע בשירי זמר עברי, הפועל משנת 2016.

ביוגרפיה
--------

"שלושתנו" מונה שלושה חברים: דורית ראובני, חנן יובל ואורי הרפז.

בתחילת שנת 2016, כאשר עזב הרפז את צמד הפרברים, הגה את רעיון הקמת ההרכב החדש.

במשך שנים ארוכות שיתפו השלושה פעולה בכל פעם "שניים שניים" (חנן יובל עם דורית ראובני במופע של שירי רחל, אורי הרפז עם דורית ראובני בשירי לדינו ודרום אמריקה וכן עוד בימי הלהקה הצבאית). חנן יובל ואורי הרפז לקחו חלק בהרכב "החברים של בני". עם זאת, אף פעם לא שיתפו פעולה שלושתם ביחד, וזו הפעם הראשונה שהתאחדו להרכב חדש. 

באוקטובר 2016 ההרכב הוציא לרדיו סינגל בביצוע אולפן, "חייך אל החיים" שכתב יוסי גיספן והלחין חבר הלהקה, חנן יובל.

השלושה העלו מופע בו הם מבצעים שירים מהרפרטואר האישי של כל אחד מהם, וכן שירים ישראליים מוכרים בעיבוד חדש. בין שירי המופע: "שהשמש תעבור עלי", "צל ומי באר", "היום היום", "ליל חניה", "מתוק התפוח", "אני וסימון ומואיז הקטן", "הגיטריסט", "מסביב למדורה" ו"האיש מן הבקעה".

דיסקוגרפיה
----------

* 2017 - "שלושתנו" בהופעה חיה

קישורים חיצוניים
----------------

ויקישיתוף מדיה וקבצים בנושא **שלושתנו** בוויקישיתוף
* שלושתנו, ברשת החברתית פייסבוק
* סרטונים מיוחד: אורי הרפז, דורית ראובני וחנן יובל בהופעה, באתר nrg‏, 29 בפברואר 2016
* עמוס אורן, מסע במשעולי הזמר הישראלי, באתר "הבמה", 9 במרס 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007413182705171

 |
**כונין (**בערבית לבנונית: **كونين**) היא עיירה בנפת בינת ג'בייל שבמחוז א-נבטיה, דרום-מזרחית לתבנין בדרום לבנון.

אדוארד הנרי פאלמר כתב שהשם קונין הגיע משם פרטי.

היסטוריה
--------

בשנת 1875, במסעו בלבנון ויקטור גרן העריך את אוכלוסיית המקום ב־400 תושבים, חלקם מתואלים וחלקם זרם אחר באסלאם. 

בשנת 1881, מפת הקרן לחקר ארץ ישראל תיארה את המקום כך: "כפר, בנוי מאבן, המכיל כ-200 מתואלים, הוא ממוקם על רכס, עם זיתים ואדמות עיבוד מסביב ; מים מבורות מים בכפר ומתוך *בור* גדול."  עוד ציינו: "יש בכפר זה שני עמודים עגולים ושני עמודים מתומנים, שרידי חומרים ישנים ומשקוף באורך 17' הנושא כתובת יוונית. יש גם כמה בורות מים וברקה גדולה. הכתובת על המשקוף היא כנראה הנוסחה המקובלת, KYPIE BOHΘH ("עזרה, אדוני")." 

ב-31 במרץ 2024 במהלך מלחמת חרבות ברזל חיסל צה"ל בסיכול ממוקד בכפר את אסמאעיל א-זין מפקד בכיר ביחידת טילי הנ"ט של כוח רדואן של חזבאללה.

הערות שוליים
------------

1. ↑  Palmer, 1881, p. 87
2. ↑   Guérin, 1880, p. 375; as given in Conder and Kitchener, 1881, SWP I, p. 202
3. ↑  Conder and Kitchener, 1881, SWP I, p. 202
4. ↑  Conder and Kitchener, 1881, SWP I, p. 250
5. ↑  Nziv, ישראל חיסלה בדרום לבנון מפקד בכיר ביחידת טילי הנ"ט של חיזבאללה, באתר Nziv.net, ‏2024-03-31
6. ↑  צה"ל אישר: חיסלנו בלבנון מפקד ביחידת הנ"ט של כוח רדואן, באתר www.inn.co.il
**דן ארבל** (נולד ב-28 בפברואר 1937) שירת כסוכן של "המוסד". נודע בחלקו במבצע פלומבט ובפרשת לילהאמר.

קורות חיים
----------

ארבל נולד ב-1937 בדנמרק בשם **דן ארטשיק**, ובהמשך קיצר את שמו ל**דן ארט**. בגיל 5, בזמן הכיבוש הנאצי של דנמרק, שלחו הוריו אותו ואת אחותו הבכורה להסתתר בדירה בצפון קופנהגן, ולאחר חודשים אחדים ברחה המשפחה לשוודיה. המשפחה היגרה לארצות הברית, וב-1948 שבו הוריו לדנמרק. ארבל נשאר אצל קרובי משפחה בסנט לואיס ובהמשך למד מינהל עסקים באוניברסיטת ניו יורק. בסיום לימודיו חזר לדנמרק, הצטרף לעסקי הטקסטיל של אביו ואחר כך עבד בחברת רהיטים. ב-1963 עלה לישראל והיה שותף בחברת הרהיטים "דניש אינטריורס".

ב-1965 גויס ל"מוסד" והוכשר כסוכן. הוא הוצב באגף המבצעים "קיסריה", שבראשות יוסף יריב וסגנו מייק הררי. הוא השתתף בזהויות שונות במבצעים של "המוסד" במצרים, בשווייץ, בלוב, בלבנון בסוריה ועוד. במבצע פלומבט, שנערך ב-1968, רכש 200 טונות של תחמוצת אורניום טחונה ("עוגה צהובה") עבור תוכנית הגרעין של ישראל. במקביל לעבודתו ב"מוסד", במשימות שאליהן נקרא כפרילאנסר לפי הצורך, עבד בעבודות אזרחיות, בהן מנהל ייצור במפעל אסם בבני ברק.

ביוני 1973 נשלח על ידי "המוסד" למבצע בלילהאמר שבנורווגיה, כחלק ממבצע זעם האל. הוא יצא למבצע בדרכונו הדני המקורי, בשם דן ארט. המבצע נועד להריגתו של עלי חסן סלאמה, מבכירי ארגון הטרור הפלסטיני "ספטמבר השחור", אך בטעות נהרג בו מלצר מרוקאי חף מפשע בשם אחמד בושיקי. שישה ממשתתפי המבצע, ובהם ארבל, נעצרו בנורווגיה, וזאת לאחר שדן נתפס ונעצר והסגיר את מקום דירת המסתור בה שהו שאר חברי החוליה. כולם הועמדו לדין, וחמישה מהם הורשעו. ארבל נמצא אשם בסיוע לרצח ונגזרו עליו חמש שנות מאסר. על הכשלים בפרשת לילהאמר אמר: "מדובר בכישלון ארגוני ומערכתי. זה כלל את הזיהוי השגוי, היעדר פקודה מסודרת, אי־הצלבת מידע עם אמ"ן, אי־הקשבה ללוחמים שאומרים שזה לא הוא, ההוראה השגויה להחזיר את כלי הרכב השכורים, בניגוד להנחיות שהיו עד אז".

בפברואר 1975 קיבל חנינה, שב לישראל והתגורר בהרצליה.

נישא לדבורה קוק, ולהם שלושה בנים ובת.

לאחר מכן נישא לליליאן קוניגסהופר, ולהם שני בנים ובת.

קישורים חיצוניים
----------------

* אתר למנויים בלבד יוסי מלמן, במשך 50 שנה הכפישו אותו. בגיל 85, סוכן המוסד דן ארבל לא מוכן לשתוק עוד, באתר הארץ, 5 ביולי 2023

הערות שוליים
------------

1. 1 2  אורי דן, "פוליטיקן": דן ארט, מעצורי לילהאמר, נהג לבקר בלוב באופן סדיר לרגל עסקיו, מעריב, 7 באוגוסט 1973
2. ↑  צבי לביא, מחר ייפתח באוסלו משפט השישה הנאשמים ברצח של אחמד בושיקי, מעריב, 6 בינואר 1974
3. ↑  אתר למנויים בלבד יוסי מלמן, במשך 50 שנה הכפישו אותו. בגיל 85, סוכן המוסד דן ארבל לא מוכן לשתוק עוד, באתר הארץ, 5 ביולי 2023
4. ↑  נורבגיה חננה את דן ארבל מנידוני לילהאמר, על המשמר, 9 בפברואר 1975
5. ↑  דן ארבל, מאסירי לילהאמר חזר לארץ, יצא למקום נופש, מעריב, 9 בפברואר 1975
עירית דותן (מימין) בהופעה עם המשוררת חלי אברהם איתן בקיבוץ שמרת.
**עירית דותן** (נולדה ב-20 באוקטובר 1951) היא זמרת ישראלית, התפרסמה בזכות השיר "תנו לנו יד ונלך" שאותו שרה בפסטיבל הזמר והפזמון 1973.

קריירה
------

נולדה בשם **אירית בן בנימין**. שירתה בצה"ל בלהקת פיקוד צפון, שהעלתה ב-1970 את תוכניתה "לצפון באהבה". אחרי שירותה הצבאי נישאה למפקד הלהקה, הזמר והבדרן, דודו דותן, ונולדה להם בת. דותן הרבה לארח את רעייתו בהופעותיו, ושניים משיריה הופיעו באחד מתקליטיו.

עירית דותן זכתה בתחרות "האישה האידיאלית" הישראלית. בתחרות זו דורגו המתמודדות לא רק על פי מראן החיצוני אלא גם בבישול, בסידור שולחן, בהכנת קוקטייל ובשזירת פרחים. דותן ייצגה את ישראל בתחרות "דונה אידיאלה" העולמית, שנערכה במונטקטיני שבאיטליה, והוכתרה כסגנית הראשונה.

בפסטיבל הזמר והפזמון 1973, שרה דותן את השיר "תנו לנו יד ונלך"; השיר לא הגיע למקום הראשון, אך זכה לפופולריות. דותן ומלחין השיר יעקב הולנדר שיתפו פעולה גם באלבום הבכורה שלה, עירית דותן (1974), שהורכב כולו משיריו של הולנדר, בהם השירים "אני חי כעשב בר" שנכתב במקור ביידיש על ידי יעקב שטיינברג ותורגם לאלבום על ידי אבי קורן, "אני אוהבת באך" שבוצע במקור על ידי להקת גייסות השריון, ו"הלא תשאלו ציון" שנכתב למופע "שישו את ירושלים". באותה שנה השתתפה דותן בתוכנית "לאמא באהבה" לצד ג'וזי כץ, שרה גולן, שלמה ארצי ועוד, ושרה שם את השיר "אמהות פוסעות" ללחנו של הולנדר. שיר נוסף של הולנדר שביצעה היה שיר הזיכרון "פרגים באדום", שכתב הולנדר לזכרו של סרן נועם דביר, מפקד פלוגה כ' בגדוד 9 בחטיבה 14 שנפל במלחמת יום הכיפורים.

כעבור שלוש שנים הוציאה אלבום נוסף, השעות היפות ביותר. מתוכו זכה להצלחה שיר הנושא והשיר "ציפורי שירי". כעבור שנה יצא אלבומה האחרון, הולכים לנדנדות עם עירית דותן, אלבום שירי ילדים בעיבוד נתן כהן, שלא נחל הצלחה. זמן קצר לאחר מכן היא התגרשה מבעלה.

ב-2008 הלחינה ושרה את "הבלדה על רוז הקטנה", בעקבות פרשת רצח רוז פיזם. את השיר כתב אורי קציר והוא מתאר מנקודת מבטה של רוז את אשר אירע ואת התחינה והכמיהה לכך שכל זה ייפסק.

דותן פעילה בארגון "רוח נשית", ומופיעה יחד עם המשוררת חלי אברהם איתן.

דיסקוגרפיה
----------

### אלבומי אולפן

* 1974: עירית דותן
* 1977: השעות היפות ביותר
* 1978: הולכים לנדנדות עם עירית דותן

קישורים חיצוניים
----------------

ויקישיתוף מדיה וקבצים בנושא **עירית דותן** בוויקישיתוף

* עירית דותן, באתר שירונט
* עירית דותן, באתר MusicBrainz (באנגלית)
* עירית דותן, באתר Discogs (באנגלית)
* עירית דותן, דף שער בספרייה הלאומית
* עירית דותן, באתר MOOMA (בארכיון האינטרנט)
* איתי חכמה, תנו לה יד ונלך: הזמרת עירית דותן מתאוששת מהטראומה וחוזרת לבמה, באתר Xnet‏, 30 במרץ 2018
* יעקב בר-און, ‏הדיכאון, הפגיעה המינית והחיים עם דודו דותן: עירית דותן ("תנו לנו יד ונלך") חוזרת, באתר מעריב אונליין, 5 בספטמבר 2018

הערות שוליים
------------

1. ↑  יעקב בר-און, ‏הדיכאון, הפגיעה המינית והחיים עם דודו דותן: עירית דותן ("תנו לנו יד ונלך") חוזרת, באתר מעריב אונליין, 5 בספטמבר 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313932805171
* ISNI: 0000 0003 7028 6916
* MusicBrainz: 3bd16c22-3257-44d2-bd57-638440fd7071
* VIAF: 241927469
* WorldCat: viaf-241927469

 |
"**שיר היונה**" הוא פזמון שכתבה שמרית אור, הלחין ועיבד מתי כספי וביצעה נתנאלה.

רקע
---

השיר בוצע על ידי הזמרת נתנאלה בפסטיבל הזמר והפזמון 1974. נתנאלה ששירתה בלהקת חיל האוויר השתתפה בתחרות טרם שחרורה, וביצעה את השיר בעודה לובשת מדי צה"ל. השיר הוגש לתחרות שנתיים קודם לכן, אך לא התקבל אליה.

נתנאלה סיפרה על השיר:"ב-1974 מספר חודשים טרם שחרורי מצה"ל, קיבלתי טלפון שבישר לי שמתי כספי רוצה לתת לי שיר לפסטיבל הזמר. ההפתעה הייתה עצומה. קבענו שניפגש ושהוא ישמיע לי אותו. מאוד התרגשתי. מתי התיישב כשהגיטרה בידיו והחל לשיר, והיופי שבצלילים וההרמוניות העשירות עטפו אותי באושר שלא ידעתי על קיומו. לאחר שסיים אמר: 'טוב, עכשיו בואי ונעבור על השיר'. וכך לימד אותי את השיר".

במצעד הפזמונים העברי השנתי של קול ישראל לשנת תשל"ד (1974) דורג השיר במקום ה-12.

מתי כספי שהלחין את השיר ביצע את השיר באלבומו "צד א' צד ב'" שהוציא בשנת 1978. האלבום כלל גרסאות חדשות שביצע, לשירים שהלחין בעבר לאחרים.

השיר בספרי תווים
----------------

* **פסטיבל הזמר הישראלי תשל"ד 1974**, עמ' 12, הוצאת נגן, 1974. (הספר בקטלוג ULI)
* רחל כוכבי, הנרי קלאוזנר, גיל אלדמע (עורכים), **שירי מקהלה**, עמ' 4, הוצאת המרכז לתרבות ולחינוך, 1975. (הספר בקטלוג ULI)
* מתי כספי, **ברית עולם**, עמ' 74, הוצאת י. שרברק, 1980. (הספר בקטלוג ULI)

קישורים חיצוניים
----------------

* סרטון השיר "שיר היונה" באתר יוטיוב
* מילות השיר "שיר היונה" באתר שירונט
* לדף השיר באתר הספרייה הלאומית

הערות שוליים
------------

1. ↑  נתנאלה, באתר האינטרנט של מתי כספי
2. ↑  איתמר זהר, עוד שיר שלא זכה בפסטיבל הזמר ונהפך לקלאסיקה, באתר הארץ, 30 באפריל 2018
3. ↑  עושה שלום: נתנאלה שבה ל"שיר היונה", באתר ynet, 31 באוגוסט 2014
**פסטיץ** (במלטית: **Pastizz**), ברבים **פסטיצי** הוא מאפה פילו מסורתי מהאי מלטה. פסטיצי מגיעים בדרך כלל במילוי ריקוטה (pastizzi tal-irkotta) או במילוי קרם אפונה (pastizzi tal-piżelli). הפסטיץ הוא אחד המאכלים המזוהים ביותר עם מלטה, וניתן למצוא פסטיצריות (בתי עסק המוכרים פסטיץ) רבות בכל רחבי הרפובליקה של מלטה.

הפסטיץ בדרך כלל מגיע בצורת יהלום או עיגול, וממולא בשני המילויים המסורתיים.

למילה פסטיצי משמעויות רבות בשפה המלטזית: היא משמשת כסלנג לאיבר המין הנשי, בעקבות צורתו, והיא משומשת בניבים ופתגמים רבים בשפה המלטית.

קישורים חיצוניים
----------------

ויקישיתוף מדיה וקבצים בנושא **פסטיץ** בוויקישיתוף

הערות שוליים
------------

1. ↑  "#1 Pastizzi.com". Pastizzi. נבדק ב-2010-01-21.
2. ↑  Gaul, Simon (2007). *Malta Gozo & Comino*. New Holland Publishing. p. 157. ISBN 978-1-86011-365-9.
3. ↑  Maltese meat pies (אורכב 28.07.2011 בארכיון Wayback Machine) *British Baker*, 12 October 2007
4. ↑  Fabri, Ray (2009) *Maltese linguistics: a snapshot; in memory of Joseph A. Cremona (1922-2003)* Bochum: Brockmeyer ISBN 978-3-8196-0734-9 p.44
**רבות הדרכים** הוא אלבומו השני של היוצר והפסנתרן דניאל סלומון. האלבום יצא בשנת 2005 וכולל 10 שירים. האלבום זכה להצלחה, הגיע בספטמבר 2006 למעמד של אלבום זהב והפך את דניאל סלומון לדמות מוכרת בתעשיית המוזיקה הישראלית. את המילים ואת הלחנים כולם כתב סלומון עצמו וכן גם אחראי על העיבודים.

סינגלים
-------

לקראת צאת האלבום ב-2005 הופץ הסינגל "אהבה" שזכה להצלחה בתחנות הרדיו והטלוויזיה, ואף היה לאחר כמה שנים שיר נושא בקמפיין של החברה הסלולרית סלקום. עם השיר יצא קליפ לערוץ המוזיקה. קרוב לצאת האלבום יצא לרדיו הסינגל "רבות הדרכים", בו שר סלומון יחד עם דנה עדיני, שגרף הצלחה במצעדי השירים של גלי צה"ל ורשת ג', ויחד איתו יצא גם קליפ לשיר זה. שני סינגלים נוספים, "אין כמו האהבה שלך", ו"מיתר קרוע" (שנכתב לזכרה של ענבל פרלמוטר), זכו להשמעות מועטות.

רשימת רצועות
------------

1. אהבה
2. ספרי לי
3. אין לך הגנה
4. עשן בעיני
5. רבות הדרכים (עם דנה עדיני)
6. מיתר קרוע
7. אין כמו האהבה שלך
8. פעם
9. אחרת
10. מה את נושאת

קישורים חיצוניים
----------------

* מידע על האלבום רבות הדרכים באתר MusicBrainz

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: a9ccc0ea-1fbf-4c3f-a17b-b8fd27d156ad

 |
**מריה אינס ריברו** (בספרדית: **María Inés Rivero**; נולדה ב-7 ביוני 1975) היא דוגמנית ארגנטינאית.

ביוגרפיה
--------

ריברו נולדה בקורדובה שבארגנטינה. כבר כשהייתה ילדה קטנה שלחה אותה אמהּ ללמוד בבית ספר לדוגמנות. בגיל 14 החלה להשתתף בתצוגות אופנה מקומיות ובגיל 16 התגלתה על ידי סוכן דוגמניות. שנה לאחר מכן, בגיל 17, זכתה בתחרות "מראה השנה של עלית ארגנטינה" וייצגה את מדינתה בתחרות העולמית ב-1993, את אותה תחרות הנחתה בשנת 1996 שנערכת מדי שנה על ידי סוכנות הדוגמנות עלית.

קריירה
------

הפריצה הגדולה של ריברו הגיעה כאשר חתמה עם ויקטוריה'ס סיקרט כדי להפוך לאחד המלאכות הבולטות שלהם בשנת 1998. חוזה בחברה מסייע לדוגמניות להשיג תהילה בתעשייה העולמית. ריברו הצטרפה למסע הפרסום של ויקטוריה'ס סיקרט בסוף שנות ה-90. היא עבדה לצד דוגמניות כמו היידי קלום, אדריאנה לימה, אלסנדרה אמברוזיו, טיירה בנקס, קרולינה קורקובה, דניאלה פשטובה, סטפני סימור וקארן מולדר. היא הייתה מה שנחשב לגל המלאכיות הראשון עבור החברה. במסגרתה כדוגמנית של החברה, הופיעה על שערי המגזינים "ווג" ו"קוסמופוליטן".

עבודתה עם ויקטוריה'ס סיקרט גרמה לריברו לאמץ תדמית התואמת למדיניות החברה וגם שמרה על כושר ועל מראה סקסי ובוטח ודגמנה הלבשה תחתונה של המותג.

בשנת 2013 אחרי כמעט שני עשורים של הליכה בתצוגות אופנה ופוזות לצלמים, החליטה ריברו להתנסות בצד השני של ענף הדוגמנות והצטרפה לפאנל השופטים של תוכנית המציאות Model" Latina South Beach", שם עשר דוגמניות לטיניות מתמודדות על זכייה ב-25 אלף דולר, תפקיד כדוברת ערוץ NuvoTV, וחוזה עם סוכנות הדוגמנות הבינלאומית Q Management. התוכנית עלתה לראשונה ב-28 במאי 2012.

יחד עם הדוגמנות והטלוויזיה עבדה ריברו גם בתעשיית המוזיקה. היא הקליטה אלבום שכותרתו "Hasta Siempre". הסינגל הבולט של האלבום הוא "צ'ה גווארה", העוסק במהפכן צ'ה גווארה, יליד ארגנטינה. היא השתתפה כשחקנית בסרטים "השטן לובשת פראדה" ו"בנים ובנות" לצד ג'ייסון ביגס.

חיים אישיים
-----------

ריברו הייתה נשואה לצלם המפורסם ג'רל אל דה בסוויל ממנו התגרשה בשנת 1996.

לאחר מכן נישאה לתעשיין הקובני חורחה מורה. בשנת 2001 נולד בנם הראשון. כיום המשפחה מתגוררת במיאמי ביץ', פלורידה.

ריברו מספרת בראיונות מה לדעתה דרוש לקיום מערכת יחסים בריאה, בהתבסס על נישואיה הארוכים. לדבריה, היא ומורה מכבדים זה את המרחב של זה ומשוחחים על בעיותיהם.

הערות שוליים
------------

1. ↑  The FMD- FashionModelDirectory.com, Ines Rivero - Fashion Model | Models | Photos, Editorials & Latest News | The FMD, The FMD - FashionModelDirectory.com
2. ↑  Supermodel Ines Rivero Says Confidence and Communication Are Important For Finding Love (באנגלית)
**Haiyang** (בתרגום לעברית: **אוקיינוס**) היא סדרת לוויינים סינים מסוג חישה מרחוק לחקר האוקיינוס. הלוויין הראשון שוגר בשנת 2002. מאז שוגרו לוויינים נוספים ומתוכננים שיגורים חדשים.

הלוויינים תוכננו ונבנו על ידי סניף שנחאי של תאגיד הטכנולוגיה בתחום החלל של סין. צי הלוויינים מנוהל על ידי יחידות של משרד משאבי טבע של סין.

הסדרה כוללת שלושה דגמים:

* Haiyang-1 מיועד לחקר צבע האוקיינוס
* Haiyang-2 מיועד לחקר דינמיקת שינוים בסביבה הימית
* Haiyang-3 מיועד לחקר הסביבה הימית. השיגור הראשון מתוכנן לשנת 2023.

הלוויינים נבנו על בסיס לווייני סדרה Shijian והותקנו בהם ציודים מדעיים בהתאם למטרת הלוויין. לוויינים מדגם צוידו Haiyang-3 במכ"ם מפתח סינתטי.

הלוויין הראשון היה במשקל 367 ק"ג והיה מצויד במנוע לשינוי מסלול. הוא היה מצויד בפאנל סולארי בהספק 450 וא"ט וסוללת מצברים. העברת הנתונים מתבצעת בעזרת משיב וזיכרון פנימי של 90 MB. הנתונים מועברים ל-3 תחנות קרקע. על הלוויינים הותקנו Chinese Ocean Color and Temperature Scanner (COCTS) ו-CCD. לוויין ראשון מדגם זה הוגדר כניסיוני והפסיק לפעול בשנת 2004. הלוויין השלישי והרביעי פועלים (נכון לשנת 2023) ומתוכננים שיגורים נוספים.

לוויינים מדגם Haiyang-2 הם במשקל של כ-1600 ק"ג והספק פאנלים גדל ל-1550 וא"ט. הלוויינים תוכננו לעבודה של 3 שנים, אך נכון לשנת 2023 לוויין ראשון ששוגר בשנת 2011 פעיל.

כל הלוויינים שוגרו ממרכז שיגור הלוויינים טאיואן ופועלים במסלול מסונכרן-שמש.

קישורים חיצוניים
----------------

ויקישיתוף מדיה וקבצים בנושא **Haiyang** בוויקישיתוף
* תיאור של התוכנית
* תיאור לוויינים מדגם Haiyang-3
* תיאור לוויינים מדגם Haiyang-2
* תיאור לוויינים מדגם Haiyang-1
* מידע על שיגורים ולוויין
**אולריך קלימן** (בגרמנית: **Ulrich Kleemann**;‏ 23 במרץ 1892 – 1 בינואר 1963) היה מפקד בכיר בורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

קלימן נולד ב-23 במרץ 1892 בלאנגנזאלצה, שהשתייכה לאימפריה הגרמנית. בשנת 1911 התגייס קלימן לצבא הגרמני הקיסרי, והצטרף לרגימנט הדרגונים ה-21, עמו לחם במהלך מלחמת העולם הראשונה. ב-26 במאי 1915 נפצע קלימן באחד הקרבות, ולאחר החלמתו הועבר לרגימנט המילואים ה-83, אולם באוקטובר נפצע שוב. לאחר החלמתו חזר לרגימנט הדרגונים ה-21, וב-18 ביוני 1916 הועלה לדרגת אובר לוטננט. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.

לאחר המלחמה הצטרף קלימן לרייכסווהר, ומילא בו תפקידי פיקוד ומטה. ב-15 באוקטובר 1935 מונה קלימן מפקד הגדוד הממונע ה-1, וב-1 במרץ 1936 הועלה לדרגת אוברסט לוטננט. ב-1 בינואר 1938 מונה למפקד רגימנט הרובאים ה-3, וב-1 באוקטובר 1938 הועלה לדרגת אוברסט.

### מלחמת העולם השנייה

עם פרוץ המלחמה לחם קלימן עם הרגימנט שבפיקודו במהלך הפלישה לפולין, כחלק מדיוויזיית הפאנצר ה-3 במסגרת הקורפוס הממונע ה-19, וב-4 בדצמבר 1939 מונה למפקד חטיבת הרובאים ה-3. במהלך המערכה על צרפת לחם קלימן עם חטיבתו כחלק מדיוויזיית הפאנצר ה-3 במסגרת הקורפוס הממונע ה-16. במהלך מבצע ברברוסה לחם קלימן עם חטיבתו כחלק מדיוויזיית הפאנצר ה-3 במסגרת הקורפוס הממונע ה-24, והשתתף בקרב סמולנסק ובכיתור הגדול בקייב, וב-13 באוקטובר 1941 את עיטור צלב האבירים של צלב הברזל. ב-1 בנובמבר 1941 הועלה קלימן לדרגת גנרל מיור, וב-10 באפריל 1942 מונה למפקד הדיוויזיה הקלה ה-90 בצפון אפריקה. ב-28 במאי 1943 מונה קלימן למפקד דיוויזיית הסער רודוס, וב-10 ביוני 1943 הועלה לדרגת גנרל לוטננט. לאחר כניעת איטליה לבעלות הברית, הוטל על קלימן לנטרל את הכוחות האיטלקיים בים התיכון, והוא לחם נגדם בהצלחה בקרב רודוס. ב-16 בספטמבר 1943 קיבל קלימן על פעולותיו תוספת עלי אלון לעיטור צלב האבירים של צלב הברזל, ובאוקטובר אותה שנה הועלה לדרגת גנרל חיל השריון. ב-18 בספטמבר 1944 מונה קלימן למפקד הקורפוס ה-91 בקרואטיה, וב-10 באוקטובר מונה למפקד קורפוס הפאנצר ה-4, שהיה חלק מהארמייה השמינית בהונגריה. בסוף דצמבר 1944 מונה קלימן כמפקד זמני של הארמייה השמינית. השתתף עם דיוויזיית הפאנצר פלדהרנהאלה במהלך המצור על בודפשט ונפל בשבי כוחות בעלות הברית בתום המלחמה.

### לאחר המלחמה

בשנת 1947 שוחרר קלימן מהשבי. לאחר שחרורו התגורר קלימן באוברוזל, עד למותו ב-1 בינואר 1963.

קישורים חיצוניים
----------------

ויקישיתוף מדיה וקבצים בנושא **אולריך קלימן** בוויקישיתוף
* אולריך קלימן באתר lexikon-der-wehrmacht בגרמנית
**פיליפ פורסט לוויטסקי** (באנגלית: **Phillip Forest Lewitski**; נולד ב-9 ביוני 1996) הוא שחקן קנדי. הוא ידוע בעיקר בזכות תפקידו הראשי כאפולו 4 בסדרת הטלוויזיה הקנדית "*Utopia Falls*" משנת 2020, והופעתו בתור לינק בסרט "פרא" (אנ') משנת 2021.

ביוגרפיה
--------

לוויטסקי נולד בקלגרי, אלברטה, קנדה, והוא השני מבין שמונה ילדים. אמו, קרול, היא מאמנת אישית ואביו, בריאן, הוא איש עסקים. הוא ממוצא צרפתי, אוקראיני ומוהוק (אנ'). הוא זכה בפרס הדרמה המקומי מתיאטרון סנט הלנה ונרשם לתוכנית הבישוף קרול לאמנויות הבמה והאמנות החזותית.

קריירה
------

בשנת 2014 קיבל את תפקידו הראשון בסרט הדרמה הצרפתי "החיפוש" של הבמאי מישל חזנוויצ'וס, שם גילם את פטריק. 

בשנת 2016 ביצע את הופעתו הראשונה על מסך הטלוויזיה בפרק בסדרת הטלוויזיה הקנדית "הארטלנד". שנה לאחר מכן הופיע במותחן "Incontrol". בשנת 2018 שיחק בסרט הקולנוע "ג'נטלמן".

בשנת 2020 שיחק בתפקיד חוזר בסדרת הטלוויזיה "ויקינגים". באותה שנה שיחק בתפקיד ראשי בסדרת הטלוויזיה "Utopia Falls".

בשנת 2021 כיכב בסרט ההתבגרות "פרא" (אנ') שביים ברטן האנם (אנ'), שעליו קיבל מועמדות לפרס המסך הקנדי לשחקן הטוב ביותר בטקס פרסי המסך הקנדי ה-10 בשנת 2022. באותה שנה לוהק לתפקיד בסדרת הטלוויזיה בהפקת טום הנקס וסטיבן ספילברג, "אדוני האוויר", שיצאה לאוויר בתחילת 2024.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2014 | החיפוש | פטריק |  |
| 2017 | *Incontrol* | קונור (ויקטור) |  |
| 2018 | *A Gentleman* | זאק מאנינג |  |
| 2019 | *The Search: Manufacturing Belief* | פטריק פיין |  |
| 2021 | פרא (אנ') | לינק |  |
| 2022 | *Bones of Crows* | אדם וולך |  |
| TBA | *Wind River: The Next Chapter* | קאי |  |
| *The Legendary Bear Lake Monster* | טאנר |  |
| *The Order* |  |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2016 | הארטלנד (אנ') | ברמן | פרק: "Risky Business" |
| 2019 | על טבעי | טום מייסון | פרק: "Don't Go in the Woods" |
| 2020 | *Utopia Falls* | אפולו 4 | תפקיד ראשי; 10 פרקים |
| 2020 | ויקינגים | ויג'יטו | 3 פרקים |
| 2022–2023 | אלסקה דיילי (אנ') | מיילס | 4 פרקים |
| 2023 | *Bones of Crows: The Series* | אדם וולך | 5 פרקים |
| 2024 | אדוני האוויר | סגן פרנסיס הארפר | פרק: "Part Four" |

קישורים חיצוניים
----------------

ויקישיתוף מדיה וקבצים בנושא **פיליפ לוויטסקי** בוויקישיתוף
* פיליפ לוויטסקי, ברשת החברתית אינסטגרם
* פיליפ לוויטסקי, במסד הנתונים הקולנועיים IMDb (באנגלית)
* פיליפ לוויטסקי, באתר Rotten Tomatoes (באנגלית)

הערות שוליים
------------

1. 1 2 3 4 5  Eric Volmers, "Calgary-born actor delves into Mohawk ancestry for sci-fi role in Utopia Falls". *Calgary Herald*, February 13, 2020.
2. ↑  Brent Furdyk, "2022 Canadian Screen Award Nominees Announced, ‘Sort Of’ & ‘Scarborough’ Lead The Pack". *ET Canada*, February 15, 2022.
3. ↑  Phillip Forest Lewitski Dishes On 'Wildhood,' Acting & More, Grazia USA, ‏3 באוגוסט 2022
**מחלת פרייברג** (באנגלית: **Freiberg's Infraction**/ או **Freiberg's disease**) היא מחלה בה יש הפרעה באספקת הדם לרקמה (נמק אווסקולרי) בעצמות המסרק (באנגלית: **metatarsal bones**) של כף הרגל.

המחלה מתאפיינת בכאבים, נפיחות ונוקשות בקדמת כף הרגל (בגב כף הרגל ותחתית) עד לחוסר יכולת לדרוך על כף הרגל.

המחלה איננה שכיחה. היא מופיעה לרוב בקרב נשים, בעיקר צעירות, ספורטאים ואלה עם אצבע שנייה בכף הרגל ארוכה במיוחד. בדרך כלל התופעות הן לאחר הליכה מרובה, עלייה במדרגות וריצה.

רוב המקרים מופיעים במפרק המסרק השני והשלישי ובדרך כלל ברגל אחת בלבד. טווח הגילאים במחלה זו הוא בין גיל ההתבגרות לבין העשור השני לחיים. עם זאת, נודע בספרות הרפואית שהמחלה יכולה להופיע מגיל ילדות ועד זקנה.

האבחון נעשה על ידי צילום רנטגן, MRI או אולטרה-סאונד (US).

היסטוריה
--------

המחלה תוארה לראשונה על ידי **אלפרד ה. פרייברג** (Alfred H. Freiberg) בשנת 1914. הוא מצא שישה מקרים של נשים צעירות (רובן עד גיל 18) אשר התלוננו על כאב בכף הרגל באזור מפרק המסרק השני. הן צלעו וחשו אי נוחות כללית בכף הרגל. לכולן היו ממצאי רנטגן דומים: קריסה של משטח העצם במפרק המסרק השני.

אטיולוגיה
---------

עצמות המסרק הן ארוכות וממוקמות בין עצמות שורש כף הרגל לבין עצמות הגלילים (עצמות אצבעות כף הרגל). לכל עצם מסרק שלושה חלקים ותפקידה הוא לתמוך במשקל הגוף וליצור בסיס יציב להליכה או ריצה.

המחלה מתפתחת בדרך כלל בעצם המסרק השנייה אבל יכולה להופיע בכל עצם מסרק אחרת. הפתופיזיולוגיה לשחיקה של קצה העצם המעוגל (אפיפיזה) במפרק בין ראש המסרק לבסיס האצבע אינה ידועה, אך מחקרים מצביעים על שילוב של פגיעה בכלי הדם, נטייה גנטית וביומכניקה שונה. הפרעה באספקת הדם לראשי המסרקים גורמת לספיגה של עצם תת-סחוסית וקריסה קלה של מרכז קליפת העצם במפרק. בהמשך מתפתחים זיזים צדיים ותיכוניים סביב קליפת העצם השקועה. עם התפתחות המחלה העצם השקועה מתנתקת והופכת להיות גוף חופשי. בשלב האחרון, ראש העצם נעשה שטוח, הגוף החופשי לעיתים כבר נספג ומתפתחים שינויים ניווניים.

טיפול במחלה
-----------

* הטיפול הראשוני הוא בדרך כלל מספר שבועות של מנוחה לכף הרגל.
* חימום או קירור כף הרגל, עיסוי ומתיחת החלק הקדמי של הרגל, דיקור ו us סביב הרקמות הרכות - כל אלה להגברת זרימת הדם במקום, להפחתת הכאבים ולהורדת נוקשות השרירים.
* שימוש בנעליים רחבות ובמדרסים עם הגבהה מתחת לעצמות המסרק להקלת העומס על המפרקים בבסיס האצבעות.
* תרגילי מתיחה וחיזוק של שרירי כף הרגל ושרירים אחוריים של השוק.
* תרופות להפחתת כאב ודלקת.
* במקרים נדירים תבוצע פעולה כירורגית.

ראו גם
------

* כרית כף הרגל
* אצבעות כף הרגל
* עצמות המסרק (כף הרגל)

קישורים חיצוניים
----------------

ויקישיתוף מדיה וקבצים בנושא **מחלת פרייברג** בוויקישיתוף
* אוסטאונקרוזיס - נמק אווסקולרי באתר בית החולים רפאל
* כאבים בכרית כף הרגל - ארגופלוס
* מחלת פיירברג - אתר פוטלבורטורי
* מדיקל - אתר הרופאים של ישראל
*

הערות שוליים
------------

1. 1 2  TheMedical - אתר הרופאים של ישראל | נמק אווסקולרי בכף הרגל ובקרסול, באתר www.themedical.co.il
2. ↑  כאבים בכריות כף הרגל | מחלת פרייברג | Freiberg's Disease, באתר עקב אכילס
3. ↑  מחלת פיירברג\ footlab, באתר www.footlab.co
4. ↑  מחלת פיירברג | אריאל אורטופדיה מתקדמת בע"מ, באתר Ariel Orthopedic, ‏2024-02-29
**שאנדור גרדוש** (במקור **גרוסמן**, בהונגרית: **Gárdos Sándor**; שאטוראליאויהיי, 8 בספטמבר 1892 – סגד, 11 במאי 1947) היה סופר, עיתונאי יהודי-הונגרי.

קורות חיים
----------

שאנדור גרוסמן נולד במשפחה יהודית כבנם של מור גרוסמן ושל אתלקה ויינברגר. הוא סיים את לימודיו בעיר הולדתו (1912) וניגש לשתי בחינות משפטים בסיסיות בבודפשט. כבר בעיר הולדתו ערך עיתון סטודנטים בשם Tentamen. משנת 1913 היה עיתונאי ועובד מערכת "העיתון ההונגרי" (Magyar Hírlap) בבודפשט. ב-3 בספטמבר 1917, בבודפשט, נשא לאישה את אירן, בתם של פלוריאן קורדי ושל תרזיה נמט. הוא השתתף בקרבות מלחמת העולם הראשונה בחזית איטליה כקצין מילואים ונאלץ להגר מהונגריה בגלל תפקידו בצבא האדום ההונגרי בתקופת הרפובליקה הסובייטית ההונגרית.

תחילה ערך עיתון בשפה ההונגרית באוז'הורוד. לאחר מכן השתקע ברומניה ב-1923. הוא ערך עיתונים בסאטו מארה ובסיגט והיה במקביל גם כתב של "ידיעון ארד" (Aradi Közlöny), כתב סיפורים קצרים, ערך את "עיתון טימישוארה" (Temesvári Hírlap) והיה חבר במערכת עיתוני בראשוב. מאמצע שנות ה-30 של המאה ה-20, מאמרי ה"צבע" האירוניים שלו בימי ראשון עודדו פיתוח של דעת קהל דמוקרטית. לאחר הפסקת הופעת העיתון בבראשוב (1940) השתף בבודפשט, בתנועת ההתנגדות הקטנה האנטי פשיסטית. כך הוא גם הצליח לשרוד את השואה. בתום מלחמת העולם השנייה משנת 1945 ועד מותו היה העורך הראשי של היומון בעיר סגד בשם "דרום הונגריה".

ספרו
----

* פסולת נייר (סאטירות, הומור, שירים, סיגט, 1925).

לקריאה נוספת
------------

* Romániai magyar irodalmi lexikon: Szépirodalom, közírás, tudományos irodalom, művelődés II. (G–Ke). Főszerk. Balogh Edgár. Bukarest: Kriterion. 1991. ISBN 973-26-0212-0
* שאנדור גרדוש, באתר Arcanum
* שאנדור גרדוש, ב-peoplepill.com
* שאנדור גרדוש הלך לעולמו. "אור", 18 במאי 1947
* אדגר באלוג: פניני עץ וכדור רובה. אוי אלט (עיתון הקהילה היהודית בהונגריה), 12 בדצמבר 1978.

הערות שוליים
------------

1. ↑  Névváltoztatás a M. K. Belügyminisztérium 108115/1903 .sz. rendelete alapján.
2. ↑  "Házasságkötési bejegyzése a Budapest VI. kerületi polgári házassági akv. 271/1917. folyószáma alatt".

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 1337 1546
* VIAF: 165557653
* WorldCat: viaf-165557653

 |
**מוריה שלומות** (נולדה ב-30 בנובמבר 1968) היא פעילת שמאל רדיקלית, עורכת דין ומגשרת, מנכ"לית הארגון "הורים נגד מעצרי ילדים", חברת מועצת העיר תל אביב-יפו לשעבר ומראשי תנועת "ארץ לכולם", תנועה ישראלית-פלסטינית שמקדמת את פתרון המדינה האחת. הייתה מנכ"לית שלום עכשיו.

ביוגרפיה
--------

מוריה שלומות גדלה בקיבוץ ברעם. היא בוגרת בית הספר לאמנויות הבמה בית צבי.

סיימה תואר ראשון במשפטים במכללה למינהל.

הייתה פעילה בתנועת "דור שלום" ורכזת של סניף תל אביב של "שלום עכשיו".

משנת 2000 עד 2002 הייתה מנכ"לית "שלום עכשיו".

משנת 2003 עד 2011 הייתה מנכ"לית "מרכז ייעוץ לאישה", עמותה המסייעת בטיפול נפשי לנשים מנקודת מבט פמיניסטית. לאחר מכן נשארה חברת הוועד המנהל של העמותה.

משנת 2015 עד 2017 עבדה כעורכת-דין במשרדו של מיכאל ספרד.

בשנת 2018 נבחרה למועצת עיריית תל אביב-יפו במסגרת רשימת אנחנו העיר, בהסכם רוטציה עם מכי חכם נאמן.

ממרץ 2019 היא מנכ"לית הארגון "הורים נגד מעצרי ילדים".

בנוסף לכך, הייתה פעילה בארגון "לוחמים לשלום" והיא חברת מזכירות תנועת השלום "ארץ לכולם" (קרויה גם "שתי מדינות מולדת אחת", מיסודו של מירון רפופורט), תנועה ישראלית-פלסטינית שמקדמת את פתרון המדינה האחת באמצעות קונפדרציה בין מדינה פלסטינית לבין מדינת ישראל.

בנובמבר 2019 ארגנה אירוע בשם "ילדים באזיקים" לציון יום זכויות הילד הבין-לאומי.

בפברואר 2024 חברת הכנסת לימור סון הר-מלך הגישה תלונה כנגד שלומות, בטענה כי דחפה אותה בבוטות ובאלימות. ארגון "הורים נגד מעצרי ילדים" הכחיש את הטענה אך קצין הכנסת החליט לאסור באופן קבוע את כניסתה של שלומות למשכן הכנסת.

חיים אישיים
-----------

נשואה לחן אלון, במאי תיאטרון וחבר סגל בחוג לאמנות התיאטרון באוניברסיטת תל אביב, שהיה ממייסדי "לוחמים לשלום" וממנהיגי הסרבנים במכתב הקצינים של תנועת אומץ לסרב, ונכלא על סירובו לשרת כקצין בשטחים בתקופת האינתיפאדה השנייה. בשנת 1998 נולדה בתם, תמר. בשנת 2017 הבת סירבה להתגייס לצה"ל ונכלאה במחבוש למשך 130 יום.

קישורים חיצוניים
----------------

ויקישיתוף מדיה וקבצים בנושא **מוריה שלומות** בוויקישיתוף
* מוריה שלומות, "מי שמע על מעצרי ילדים פלסטינים?" בבלוג שיח. זכויות@מינרבה, 19 בפברואר 2023.
* מוריה שלומות, ברשת החברתית LinkedIn

הערות שוליים
------------

1. ↑  לילי גלילי, תורם של השלושים ומשהו, באתר הארץ, 6 בספטמבר 2002
2. ↑   משרד הבינוי והשיכון פירסם מכרז לבניית 700 יחידות דיור בשטחים, באתר וואלה!‏, 5 באפריל 2001
3. ↑  וועד מנהל, באתר מרכז יעוץ לאשה
4. ↑  Moriah Shlomot, באתר לוחמים לשלום (באנגלית)
5. ↑  ארץ לכולם, באתר העמותה
6. ↑  ילדים באזיקים - מוריה שלומות, בעמוד הפייסבוק של הורים נגד מעצרי ילדים, 15 בנובמבר 2019
7. ↑  פרסום ראשון: פעילת השמאל שתקפה ח"כית - לא תוכנס לכנסת, באתר ערוץ 7, 27 במרץ 2024
8. ↑  ורד לי, בלשכת הגיוס, עם שלוש סרבניות המצפון, באתר הארץ, 9 במרץ 2017
**נטליה גורביץ'** היא ספורטאית ומאמנת ישראלית, זוכת אליפות אירופה בוו-שו ב-2011.

ביוגרפיה
--------

גורביץ נולדה במולדובה, ובגיל 8 עלתה עם הוריה לישראל. בעלת תואר שני בניהול ספורט וחינוך גופני ממכללת וינגייט. כיום מתגוררת ברחובות, מאמנת נבחרת צעירים בבית הספר סמילנסקי ברחובות.

קריירה ספורטיבית
----------------

גורביץ התוודעה לוו-שו כשהייתה בת 12. זכתה במקום החמישי בטורניר או שו במסגרת אולימפיאדת בייג'ינג 2008. במרץ 2010 זכתה במדליית ארד באליפות שהתקיימה באנטליה שבטורקיה.

באליפות העולם שהתקיימה באוקטובר 2010 בשיניאן שבסין, זכתה במקום השלישי בקטגוריה צ'אן צ'ואן (אגרוף ארוך),.

באפריל 2011 זכתה במדליית זהב באליפות אירופה באושו שהתקיימה בטאלין שבאסטוניה.

קישורים חיצוניים
----------------

* דניאל רוט, ‏נטליה גרביץ זכתה במדליית זהב באליפות אירופה באו-שו, באתר ערוץ הספורט, 15 באפריל 2011

הערות שוליים
------------

1. ↑  דני בורשבסקי‏, 10 מדליות לנבחרת ישראל באליפות אירופה באו-שו, באתר וואלה!‏, 16 במרץ 2010
2. ↑  אביטל ליברמן, גאווה רחובותית: אנסטסיה קיריליוק בת ה-15 היא אלופת העולם בקונג פו, באתר nrg‏, 20 בנובמבר 2010
שמואל רשבסקי בן השמונה, לימים רב אמן במשחק השחמט, מנצח מספר יריבים מבוגרים במשחק סימולטני שנערך בצרפת בשנת 1920
דניאל בארנבוים בגיל 11 עם המנצח איתן לוסטיג ותזמורת הגדנ"ע, 1953
**ילד פלא** או **ילדת פלא** הוא כינוי לילד או ילדה שהפגינו יכולת או מומחיות נדירה בתחום שבדרך כלל עוסקים בו מבוגרים. לדוגמה, בובי פישר היה אלוף ארצות הברית בשחמט, בגיל 13 - הישג שמעט מאוד מומחים לשחמט השיגו בגיל כלשהו. תחומים בהם התפרסמו ילדי פלא רבים, יחסית, הם: מתמטיקה, מוזיקה, שחמט ואמנות.

בעולם היהודי המסורתי, היו לא מעט רבנים שהתפרסמו בילדותם כבקיאים בתלמוד ובהלכה, ולמעלה מכך. אחד המפורסמים ביותר הוא הגאון מווילנה, שנפוצו סיפורים רבים על גאונותו מילדות.

תורשה
-----

אחת השאלות השנויות במחלוקת לגבי ילדי פלא, היא האם היכולות הגבוהות שלהם נובעות כתוצאה מתורשה של מיומנויות הוריהם, או בעקבות אימון אינטנסיבי שקיבלו מהסביבה בילדותם. נערכים מחקרים בניסיון להוסיף מידע בשאלה זו.

בסריקות PET שנערכו במוחם של ילדי פלא מוכשרים מאוד בתחום המתמטיקה, נמצא כי הזיכרון שלהם פועל בצורה של מעין זיכרון עבודה ארוך-טווח: בעוד זיכרון עבודה של אדם ממוצע מוגבל בקיבולת שלו ויכול לזכור כשבעה פריטים לזמן קצר מאוד, יכול ילד פלא במתמטיקה לזכור מספר רב של פריטים בתחום זה, למשך מספר שעות לפחות. הדבר מתבטא בתחום של המיומנות הגבוהה בלבד, ולא בתחומי חיים ולימוד אחרים של הילד.

דוגמאות ידועות
--------------

### אמנות

* פבלו פיקאסו
* אורסון ולס

#### מוזיקה

* וולפגנג אמדאוס מוצרט
* יו-יו מה
* חוזליטו
* קאמי סן סנס
* עלמה דויטשר
* סטיבי וונדר
* ג'ולי אנדרוז
* פטולה קלארק

#### קולנוע ותיאטרון

* שירלי טמפל
* דרו ברימור
* מקולי קאלקין
* לינדזי לוהן
* קירה נייטלי
* רון הווארד
* הלן האנט
* מילי בובי בראון
* ג'ייקוב טרמבלי

### מתמטיקה

* פאול ארדש
* לאונרד אוילר
* קרל פרידריך גאוס
* ויליאם רואן המילטון
* סריניוואסה רמנוג'אן
* ג'ון פון נוימן
* בלז פסקל
* אווריסט גלואה
* נורברט וינר
* טרנס טאו

### שחמט

* בובי פישר – הפך אלוף ארצות הברית בשחמט בגיל 13.
* שמואל רשבסקי – שיחק במשחקים סימולטניים בגיל 8, בגיל 11 שיחק בתחרות האמנים בניו יורק.
* מגנוס קרלסן – רב-אמן מגיל 14, אלוף העולם בשחמט מ-2013 ועד 2023, והמדורג מספר 1 בעולם מאז יולי 2011.
* חואו ייפאן – הפכה לאלופת העולם לנשים בגיל 16.

### ספורט

* בודיה סינג – אצן המרתון הצעיר ביותר בעולם
* נדיה קומנץ' – מתעמלת שזכתה באליפות אירופה בהתעמלות מכשירים בגיל 13 שנים ו-6 חודשים.

### מחול

* מאדי זיגלר – רקדנית מצטיינת ומופיעה עם הזמרת סיה, הופיעה בטקס פרסי גראמי, הייתה שופטת בריאליטי ריקוד בגיל 13, וזכתה בפרסים ותארים רבים בזכות כישרונה.

### בישראל

* דניאל בארנבוים
* חנה מרון
* לילך גליקסמן
* תום אבני
* נועם קניאל
* לילך גליקסמן
* מייק שריף

ראו גם
------

* מחוננות
* תסמונת סוואנט
* הינוקא הפלאי

קישורים חיצוניים
----------------

ויקישיתוף מדיה וקבצים בנושא **ילד פלא** בוויקישיתוף
* לא משחק ילדים
* ילדי פלא: ברכה או לא
* אנדרו סולומון, הניו יורק טיימס, גאונים מלידה - חייהם של ילדי הפלא, באתר הארץ, 14 בנובמבר 2012
* ילד פלא, באתר אנציקלופדיה בריטניקה (באנגלית)

הערות שוליים
------------

1. ↑  What makes a prodigy?, 2001, Mathematical brain

|  |  |
| --- | --- |
| בקרת זהויות עריכת הנתון בוויקינתונים | 
* GND: 4190321-3

 |